Komisijos reglamentas (EEB) Nr. 649/87
1987 m. kovo 3 d.
nustatantis išsamias Bendrijos vynuogynų registro steigimo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1979 m. vasario 5 d. Tarybos reglamentą (EEB) Nr. 337/79 dėl bendro vyno rinkos organizavimo [1] su paskutiniais pakeitimais, padarytais Reglamentu (EEB) Nr. 536/87 [2],
atsižvelgdama į 1986 m. liepos 24 d. Tarybos reglamentą (EEB) Nr. 2392/86, įsteigiantį Bendrijos vynuogynų registrą [3], ypač į jo 10 straipsnį,
kadangi siekiant visoje Bendrijoje įsteigti vienodą registrą, reikia apibrėžti tam tikras pagrindines jo dalis; kadangi tam tikslui reikia kiek įmanoma vartoti Bendrijos arba nacionaliniuose vynininkystę reglamentuojančiuose teisės aktuose vartojamas sąvokas;
kadangi pagal Reglamento (EEB) Nr. 2392/86 2 straipsnio 1 dalies a punktą į registrą turi būti įtraukta informacija apie kiekvieną valdą, kurioje auginami vynuogynai; kadangi atsižvelgiant į registrui nustatomus tikslus, į jį nereikia įtraukti informacijos apie valdas, kuriose pagaminama labai mažai produkcijos; kadangi valdas, kurios turi būti įtrauktos į registrą, reikia aprašyti, ypač atsižvelgiant į plotą ir fizines ar ekonomines gamybos ribas, kurias turi nustatyti valstybės narės;
kadangi Reglamento (EEB) Nr. 2392/86 2 straipsnyje skiriama Bendrijos taisyklėse numatyta privaloma ir neprivaloma informacija, kurią valstybės narės gali rinkti papildomai; kadangi reikia sudaryti sąrašą, į kurį būtų įtraukti privalomi ir neprivalomi informacijos vienetai, įtraukiami atitinkamai į valdos ir produkcijos bylas;
kadangi tam tikruose regionuose dar nesudarytas žemės registras, kuriuo galima būtų remtis sudarant vynuogynų registrą, todėl turi būti priimtos konkrečios nuostatos, užtikrinančios, kad vynuogynų registras bus įsteigtas per nustatytus terminus;
kadangi Tarybos reglamente (EEB) Nr. 154/75 [4] su paskutiniais pakeitimais, padarytais Reglamentu (EEB) Nr. 3788/85 [5], numatyta sudaryti alyvuogių auginimo registrą alyvuogių aliejų gaminančiose valstybėse narėse; kadangi tam tikrose valstybėse narėse galima atsižvelgti į rezultatus, pasiektus sudarant tą registrą; kadangi reikia nurodyti, jog valstybės narės gali naudotis tokiais rezultatais, kad sumažintų vynuogynų registro sudarymo sąnaudas ir sutrumpintų laiką;
kadangi tam tikslui reikia numatyti baudas, kurios prireikus būtų taikomos kartu su valstybių narių baudomis, jeigu nebūtų vykdomi tokie įsipareigojimai;
kadangi turi būti nustatyti terminai, per kuriuos valstybės narės Komisijai turi nusiųsti tam tikrus pranešimus;
kadangi pagal Ispanijos ir Portugalijos stojimo aktą nuostatos dėl vynuogynų registro sudarymo netaikomos Portugalijai pirmojo etapo metu; kadangi reikia numatyti konkrečius terminus, per kuriuos nuo antrojo etapo pradžios būtų greitai sudarytas registras;
kadangi Vyno vadybos komitetas nepareiškė savo nuomonės per jo pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Šiame reglamente nustatytos išsamios Reglamento (EEB) Nr. 2392/86 dėl Bendrijos vynuogynų registro įsteigimo taikymo taisyklės.
2 straipsnis
Šiame reglamente:
a) "valda" - techniškai ir ekonomiškai nepriklausomas, atskirai valdomas vienetas,
- toks, kuriame vynuogių auginimo plotas užima mažiausiai 10 arų,
arba
- toks, kuris turi laikytis deklaravimo reikalavimų, nustatytų Bendrijos arba nacionaliniuose vynininkystę reglamentuojančiuose teisės aktuose, jeigu vynuogių auginimo plotas tame vienete yra mažesnis negu 10 arų,
arba
- toks, kurio derlius, užauginamas jo vynuogių auginimo plote, pagal kiekį viršija tam tikras fizines ar ekonomines ribas, nustatytas tos valstybės narės, jeigu tame vienete vynuogių auginimo plotas yra mažesnis kaip 10 arų ir tam vienetui netaikomi deklaravimo reikalavimai, kaip nurodyta antrojoje įtraukoje;
b) "turėtojas" - fizinis arba juridinis asmuo ar tokių asmenų grupė, kurios vardu valdoma ta valda;
c) "dirbamas žemės ūkio paskirties plotas" - visas plotas, kurį užima ariamoji žemė, daugiametės ganyklos ir pievos, žemė, kurioje auginamos daugiametės kultūros, ir asmeninio naudojimo daržai;
d) "kultivuojamas vynuogių auginimo plotas" - visas vynuogynų plotas, kuriame auginamos arba neauginamos susijusios kultūros, duodantis derlių arba dar ne, pirmiausia skirtas vynuogių auginimui, vynuogių misos, vyno gamybai ir (arba) vynmedžių dauginamosios medžiagos auginimui, nuolatos kultivuojamas siekiant gauti tinkamus parduoti produktus;
e) "apleistas vynuogių auginimo plotas" - visas vynuogynų plotas, nebekultivuojamas nuolatos siekiant gauti parduoti tinkamus produktus;
f) "sklypas" - ištisinis žemės plotas, kaip apibrėžta žemės registre.
Tačiau jeigu žemės registro nėra, "sklypas" yra ištisinis žemės plotas, esantis toje pačioje valdoje ir sudarantis atskirą vienetą valdymo, kultivavimo tipo ir gamybos pobūdžio atžvilgiu;
g) sąvokos "vynmedžių dauginamoji medžiaga", "auginių daigynai", "poskiepių daigynai" ir "vynmedžių motinmedžiai" vartojamos tokia prasme, kaip apibrėžta Tarybos direktyvoje 68/193/EEB [6];
h) sąvokos "vyninių vynuogių veislės", "valgomųjų vynuogių veislės" ir "razinoms skirtų vynuogių veislės" vartojamos tokia prasme, kaip apibrėžta Tarybos reglamente (EEB) Nr. 347/79 [7].
3 straipsnis
1. Reglamento (EEB) Nr. 2392/86 2 straipsnio 1 dalyje nurodyti privalomi ir neprivalomi informacijos vienetai, kurie turi būti įtraukti į valdos ir produkcijos bylas, išdėstyti šio reglamento I priede.
Rengdamos programą, nurodytą Reglamento (EEB) Nr. 2392/86 4 straipsnio 3 dalyje, valstybės narės nustato minėtos informacijos išdėstymą kiekvienoje byloje.
2. Tais atvejais, kai kartu su vynuogynais auginamos ir kitos kultūros, valdos byloje nurodomas ne tik bendras atitinkamo sklypo plotas, bet ir vynuogių auginimo plotas. Perskaičiavimas yra atliekamas naudojant atitinkamus valstybės narės nustatytus koeficientus.
3. Informacija apie kiekvieno sklypo požymius aiškiai pateikiama valdos byloje. Tačiau jei natūralios sąlygos, kultivavimo tipas ir produkto pobūdis gana vienodi, valstybės narės gali valdos byloje grupuoti informaciją apie tam tikrą besiribojančių sklypų skaičių arba jų dalis su sąlyga, kad kiekvieną sklypą bus įmanoma identifikuoti.
4. Valstybės narės, sudariusios vynuogynų registrą ir kas kartą jį atnaujindamos, tikrina visus vynuogių auginimo plotus, nepriklausančius valdoms kaip apibrėžta 2 straipsnio a punkte.
4 straipsnis
Regionuose, kuriuose nėra žemės registro tuo metu, kai sudaromas vynuogynų registras, valstybės narės užtikrina, kad sudarius žemės registrą vynuogynų registras bus atitinkamai pakoreguotas ne vėliau kaip iki nuolatinių jo atnaujinimų, nurodytų Reglamento (EEB) Nr. 2392/86 5 straipsnio 3 dalyje.
5 straipsnis
Siekdamos sumažinti vynuogynų registro sudarymo sąnaudas ir pagreitinti sudarymą, valstybės narės gali naudotis technologijomis ir techninėmis priemonėmis, kuriomis buvo naudojamasi sudarant alyvuogių auginimo registrą, numatytą Reglamente (EEB) Nr. 154/75.
6 straipsnis
Administracinių vienetų pavadinimai, kuriems nustatytas trumpesnis registro sudarymo terminas, vadovaujantis Reglamento (EEB) Nr. 2392/86 4 straipsnio 1 dalies antrąja pastraipa, išvardyti II priede, taip pat nurodytas kiekvienu atveju taikomas terminas.
7 straipsnis
1. Atitinkami subjektai, neįvykdę Reglamento (EEB) Nr. 2392/86 3 straipsnio 2 dalyje numatytų įsipareigojimų, neturi teisės į Reglamento (EEB) Nr. 337/79 7, 10, 11, 12a, 14, 14a ir 15 straipsniuose numatytas priemones, kol neįvykdys šių įsipareigojimų.
2. Valstybės narės imasi reikiamų priemonių, kad nubaustų už Reglamento (EEB) Nr. 2392/86 3 straipsnio 2 dalyje nustatytų įsipareigojimų nevykdymą, atsižvelgdamos į pažeidimo sunkumą.
8 straipsnis
Valstybės narės praneša Komisijai:
- 2 straipsnio a punkte nurodytas fizines arba ekonomines ribas ir 3 straipsnio 2 dalyje nurodytus perskaičiavimo koeficientus vėliausiai tuo metu, kai siunčia Reglamento (EEB) Nr. 2392/86 4 straipsnio 3 dalyje nurodytas programas,
- 3 straipsnio 4 dalyje nurodytus vynuogių auginimo plotus kuo greičiau, ne vėliau kaip per tris mėnesius po tyrimų,
- institucijų sąrašą, nurodytą Reglamento (EEB) Nr. 2392/86 7 straipsnio 2 dalyje, vėliausiai tuo metu, kai siunčia programas, nurodytas to reglamento 4 straipsnio 3 dalyje,
- Reglamento (EEB) Nr. 2392/86 8 straipsnio pirmojoje pastraipoje nurodytą ataskaitą vėliausiai kiekvienų metų rugpjūčio 31 d.,
- papildomus informacijos vienetus, nurodytus Reglamento (EEB) Nr. 2392/86 8 straipsnio trečioje pastraipoje, per du mėnesius nuo paraiškos gavimo (ypatingais atvejais),
- ataskaitą apie atvejus, kai nebuvo įvykdyti 7 straipsnio 1 dalyje numatyti įsipareigojimai, ir apie tai, kokių dėl to buvo imtasi priemonių - vėliausiai kiekvienų metų lapkričio 30 d.
9 straipsnis
Portugalijoje vynuogynų registras baigiamas sudaryti vėliausiai iki antrojo etapo, nurodyto Stojimo akto 260 straipsnyje, pabaigos.
Per tris mėnesius nuo minėto antrojo etapo pradžios Portugalija Komisijai nusiunčia Reglamento (EEB) Nr. 2392/86 4 straipsnio 3 dalyje nurodytą programą ir to Reglamento 7 straipsnio 2 dalyje nurodytą institucijų sąrašą.
10 straipsnis
Šis reglamentas įsigalioja trečią dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. kovo 3 d..